b'\n_START_ARTICLE_\nMaurice Costello\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPennsylvanian Pittsburghissa irlantilaisille maahanmuuttajille vuonna 1877 syntynyt Costello teki ensimm\xc3\xa4isen elokuvansa vuonna 1905. Costello oli ensimm\xc3\xa4inen elokuvan\xc3\xa4yttelij\xc3\xa4, joka n\xc3\xa4ytteli salapoliisi Sherlock Holmesia valkokankaalla. Costello oli Vitagraph Studiosin sopimusn\xc3\xa4yttelij\xc3\xa4, ja studiolla h\xc3\xa4nen vastan\xc3\xa4yttelij\xc3\xa4n\xc3\xa4\xc3\xa4n oli usein Florence Turner. Kuten monien muidenkin mykk\xc3\xa4elokuvan\xc3\xa4yttelij\xc3\xb6iden kohdalla, Costellon elokuvaura l\xc3\xa4hti laskuun \xc3\xa4\xc3\xa4nielokuvan tulon my\xc3\xb6t\xc3\xa4. Kuitenkin h\xc3\xa4n jatkoi elokuvantekoa aina vuoteen 1945 asti, mutta h\xc3\xa4nen roolinsa olivat ainoastaan avustajia tai pieni\xc3\xa4 sivurooleja._NEWLINE_Maurice Costello oli aviossa n\xc3\xa4yttelij\xc3\xa4 Mae Costellon (omaa sukua Altschuk; 1882\xe2\x80\x931929) kanssa vuodet 1902\xe2\x80\x931927. Costellot saivat kaksi tyt\xc3\xa4rt\xc3\xa4, n\xc3\xa4yttelij\xc3\xb6in\xc3\xa4 my\xc3\xb6hemmin ty\xc3\xb6skennelleet Dolores Costellon ja Helene Costellon. Costellot p\xc3\xa4\xc3\xa4tyiv\xc3\xa4t asumuseroon vuonna 1910, ja heid\xc3\xa4n avioeronsa my\xc3\xb6nnettiin vuonna 1927. Toisen kerran Costello avioitui taidemaalari Ruth Reevesin (1892\xe2\x80\x931966) kanssa vuonna 1939, mutta avioliitto p\xc3\xa4\xc3\xa4ttyi eroon vuonna 1941. Costello kuoli syd\xc3\xa4nsairauteen 73-vuotiaana Los Angelesissa vuonna 1950. H\xc3\xa4net haudattiin katolilaiselle Calvaryn hautausmaalle East Los Angelesiin. Costello sai elokuvaurastaan ja ty\xc3\xb6st\xc3\xa4\xc3\xa4n viihdeteollisuuden hyv\xc3\xa4ksi t\xc3\xa4hden Hollywoodin Hollywood Walk of Famelle osoitteeseen 6515 Hollywood Boulevard 8. helmikuuta vuonna 1960.'